** АГЕНЦИЯ ЗА ПУБЛИЧНИТЕ ПРЕДПРИЯТИЯ И КОНТРОЛ**

**ПЛАН**

**за работа на Агенция за публичните предприятия и контрол**

**за 2021 година**

**София, 2021 година**

# ВЪВЕДЕНИЕ

Планът за работа на Агенцията за публичните предприятия и контрол (АППК, Агенцията) за 2021 г. е изготвен в съответствие с чл. 6, ал. 1 от Закона за приватизация и следприватизационен контрол и чл. 9, ал. 1 от Устройствения правилник на АППК, и във връзка с дейностите по Закона за публичните предприятия (ЗПП), Закона за приватизация и следприватизационен контрол (ЗПСК) и чл. 42 от Закона за концесиите (ЗК).

С приемането на Закона за публичните предприятия, Република България предприе важна стъпка към привеждането на практиките на упражняване на правата на държавата в публичните предприятия в съответствие със стандартите на Насоките на Организацията за икономическо сътрудничество и развитие (ОИСР) за корпоративното управление на държавните предприятия.

 Новият закон и правилникът за прилагането му въведоха редица правила за управлението на публичните предприятия. Поставена бе една добра основа за започването на реформата на публичните предприятия.

 Цел на реформата е създаване на най-добри практики по отношение на средата, в която трябва да функционират публичните предприятия, за да се гарантира качествена отчетност, прозрачност и управление.

Със Закона за публичните предприятия (обн., ДВ, бр. 79 от 08.10.2019 г.), на Агенцията са възложени функции на звено, което осъществява координацията на държавната политика по отношение на публичните предприятия, наблюдава и докладва на Министерския съвет за нейното изпълнение. С Постановление № 85 от 30 април 2020 г. на Министерския съвет е приет Правилник за прилагане на Закона за публичните предприятия (обн., ДВ, бр. 40 от 05.05.2020 г.).

 Приемането и изпълнението на ЗПП (и на свързаните с него актове) е елемент от приетия през 2018 г. от правителството План за действие, включващ мерки в отговор на намеренията на Република България за присъединяване към Валутния механизъм II (ERM II) и към Банковия съюз. Съществен елемент от този план е подобряване на управлението на държавните предприятия чрез преразглеждане и привеждане на националното законодателство в съответствие с Насоките на ОИСР за корпоративното управление на държавните предприятия. Изпълнява се и проект „Подкрепа на изпълнението на реформата държавните предприятията в България“ по Програмата за подкрепа на структурни реформи на Европейския съюз, изпълнител на който е Организацията за икономическо сътрудничество и развитие (ОИСР). Агенцията за публичните предприятия и контрол работи в тясно взаимодействие и сътрудничество с ОИСР при изпълнение на своите ангажименти по ЗПП и ППЗПП.

Дългосрочни цели в работата на АППК са:

* Постигане на максимална стойност за обществото чрез ефективно разпределение на ресурсите при осъществяване на държавната политика по отношение на публичните предприятия.
* Реализиране на ефективен приватизационен процес, следприватизационен контрол и независим външен контрол на изпълнението на определени концесионни договори;

 Годишният план поставя приоритетите и оперативните цели в дейността на АППК през 2021 г. Показателите за изпълнение и целевите им стойности са изготвени върху прогноза за очаквани приватизационни продажби, за дружества с извършен следприватизационен контрол и на определени концесионни договори с извършен контрол на изпълнението. Планирани са очакваните постъпления от приватизационни продажби и от следприватизационен контрол, както и необходимите разходи за обезпечаване на дейностите. Конкретизирането на показатели за изпълнение и целевите им стойности са в съответствие с особеностите на планирания период.

**ПРИОРИТЕТИ И ЦЕЛИ ЗА 2021 г.**

***Приоритети***

* Разработване на Политиката за участието на държавата в публичните предприятия и представянето й пред Министерския съвет за одобрение;
* Изготвяне на Методика на оценка на изпълнението на одобрените бизнес програми;
* Реализиране на приватизационни продажби за обектите, за които има заявен инвеститорски интерес;
* Приключване с констатации на следприватизационния контрол по изпълнението, респективно неизпълнението на изискуемите задължения по сключените приватизационни договори до 2019 г., включително и на изискуемите до 2020 г. задължения на 80% от контролираните приватизационни договори до края на 2021 г.;
* Осъществяване на контрол на място при концесионери и концеденти за извършване на независим външен контрол по изпълнението на сключени концесионни договори, съгласно одобрен от Министерския съвет Годишен план за 2021 г.;

***Цели на плана:***

* Навременно и ефективно реализиране на функциите на координационно звено по ЗПП;
* Успешно приключване на приватизационни проекти, при които няма съществени проблеми, възпрепятстващи продажбата им;
* Провеждане на активен маркетинг с цел привличане на инвеститорски интерес чрез електронната платформа за продажба на имоти;
* Осъществяване на ефективен, навременен и ефикасен контрол на задължения, залегнали в приватизационните договори;
* Осъществяване на независим външен контрол по изпълнението на сключени концесионни договори, съгласно одобрен от Министерския съвет Годишен план за 2021 г..

***Целеви стойности на показателите за изпълнение***

|  |  |  |
| --- | --- | --- |
| **ПОКАЗАТЕЛИ ЗА ИЗПЪЛНЕНИЕ** | **МЕРНА ЕДИНИЦА** | **ЦЕЛЕВА СТОЙНОСТ** **ПЛАН 2021 г.** |
| Публични предприятия със събрана, обработена и оповестена отчетна информация  | бр. | **263** |
| Извършени оценки на изпълнението на одобрените бизнес програми на публичните предприятия, категоризирани като „големи“ | бр. | **47** |
| Приватизирани обекти  | бр. | **25** |
| Обекти, за които са осъществени маркетингови мероприятия | бр. | **30** |
| Дружества с извършен следприватизационен контрол  | бр. | **67** |
| Обекти с изпълнени приватизационни задължения | бр. | **63** |
| Концесионни договори с извършен независим външен контрол на изпълнението | бр. | **5** |

Очаквани парични постъпления от:

* + от приватизационни продажби – 2 346 000 лв.
	+ от следприватизационен контрол – 1 030 000 лв.

***Портфейл от държавни публични предприятия***

 Портфейлът на държавата в публичните предприятия към 31.12.2020 г. обхваща участието ѝ в 263 предприятия (в т.ч. дъщерните дружества) от различни сектори на икономиката на страната. Според компетентността на министрите, държавните публични предприятия попадат в 17 ресора. В портфейла на държавата 47 публични предприятия са категоризирани като „големи“,съгласно критериите в глава втора, раздел I и раздел II от Закона за счетоводство.

 През плановия период следва да бъдат извършвани дейностите, регламентираните в ЗПП и ППЗПП по отношение на всичките 263 държавни публични предприятия.

## *Обекти, подлежащи на приватизация*

Разчетите за дейността по приватизация са изготвени върху ресурса от обекти, с който разполага Агенцията, като са преценени възможностите за реализиране на успешни приватизационни продажби.

 Подлежащи на приватизация обекти в началото на плановия период са:

* 14 бр. обособени части от имуществото на търговски дружества;
* 160 бр. имоти-частна държавна собственост и имоти с предоставени права на управление на ръководители на държавни ведомства, за които има предложения за приватизация.

 АППК разполага с приватизационният ресурс, съставен предимно от имоти- частна държавна собственост. По-голямата част от тези имоти вече са предлагани многократно за продажба, но за тях не са реализирани сделки, поради отсъствие на инвеститорски интерес. Планът за 2021 г. е изготвен при прогноза за реализиране на успешни приватизационни продажби за нови обекти с открити процедури и за обекти с наскоро заявен предварителен инвеститорски интерес.

***Приватизационни договори, подлежащи на контрол***

 Стойностите на планираните показатели за дейността по следприватизационен контрол са съобразени със задълженията на купувачите, поети с приватизационните договори и за които ще бъде осъществен контрол през годината.

АППК осъществява следприватизационен контрол на:

* Договорите, по които е констатирано трайно неизпълнение на задължения за заплащане на разсрочената част от цената и са предприети всички необходими действия за събиране на дължимите суми –168 броя;
* Договорите, подлежащи на контрол по отношение на различни социални ангажименти и други задължения, в т.ч. и инвестиции - 75 броя.

***Независим външен контрол на изпълнението на определени концесионни договори***

С Решение на Министерския съвет по т. 8 от дневния ред на заседанието на 06.01.2021 г. (Протокол № 1) е одобрен Годишен план за извършване на независим външен контрол от Агенцията за публичните предприятия и контрол на изпълнението на концесионни договори за 2021 г. („Годишен план“).

АППК ще извършва планов контрол на посочените в плана 5 бр. концесионни договори, сключени от концедентите - общинските съвети в градовете Сапарева баня, Сандански, Враца, Перник и Правец.

Възможно е Координационният съвет по концесиите да възложи на АППК извършване на извънредни проверки и на други концесионни договори.

***Външни фактори, които могат да окажат негативно въздействие върху постигането на целите на плана:***

* Неизпълнение на изискванията за отчетност и разкриване на информация в съответствие със ЗПП и ППЗПП от държавните публични предприятия;
* Недостатъчна координация, диалог и сътрудничество между АППК в качеството й на координационното звено и органите, упражняващи правата на държавата в предприятията, както и с другите държавни организации, участващи в осъществяването на политиката на държавата в публичните предприятия;
* Слаб инвеститорски интерес;
* Липса на съдействие и сътрудничество между АППК и органите, упражняващи правата на собственост върху обектите на приватизация;
* Липса на активи и финансов ресурс на купувачи с просрочени задължения към АППК, които да осигурят пълно погасяване на задълженията си към Агенцията;
* Дълги срокове по решаване на съдебни спорове;
* Изменение на нормативната рамка, водеща до промяна на приоритетите.

**НЕОБХОДИМИ ДЕЙСТВИЯ**

***Координация и мониторинг на публичните предприятия***

* Актуализиране на портфейла от държавни публични предприятия и събиране на финансова и нефинансова информация за дейността им;
* Тримесечно и годишно оповестяване на електронната страница на АППК на отчетна информация по чл. 61 от ППЗПП, получена от 263 публични предприятия;
* Изготвяне на Годишен обобщен аналитичен доклад за 2020 година и представянето му пред Министерския съвет за одобрение;
* Разработване на Политика за участие на държавата в публичните предприятия в сътрудничество с органите, упражняващи правата на държавата в публичните предприятия и представянето ѝ пред Министерския съвет за одобрение;
* Провеждане на публично оповестени конкурси за номиниране на кандидати за независими членове на органите за управление и контрол на публичните предприятия, категоризирани като „големи“.
* Извършване на мониторинг на конкурсните процедури за избор и назначаване на членове на органите за управление и контрол на публичните предприятия;
* Изготвяне на План за извършването на оценки на изпълнението на одобрените бизнес програми на определен брой публични предприятия, категоризирани като „микро“, „малки“ и „средни“, през 2021 година и представянето му пред Министерския съвет за одобрение;
* Разработване на Методика за реда, начина и критериите за оценка на изпълнението на одобрените бизнес програми на публичните предприятия;
* Проектиране, разработка и внедряване на електронно-информационна система за публичните предприятия по чл. 21 от ППЗПП.

***Подготвителна работа по приватизационните проекти***

* Набиране и/или актуализиране на правна и финансова информация за подлежащите на приватизация обекти;
	+ Разрешаване на проблеми, свързани с приватизационните процедури във взаимодействие с други държавни ведомства и институции;
	+ Съгласуване на приватизационните процедури за имоти частна-държавна собственост с Министерство на финансите;
	+ Възлагане на външни изпълнители на изготвянето /актуализацията на анализи на правното състояние, приватизационни оценки, информационни меморандуми за съответните обекти;
	+ Определяне на метод за приватизация;
	+ Реализиране на приватизационни проекти.

***Маркетинг и връзки с обществеността***

* Отразяване на интернет-страницата на АППК на информация за хода на приватизационните процедури;
* Публикуване на информационни проспекти и меморандуми на предлаганите за продажба обекти съответно на Електронната платформа за продажба на имоти или на интернет-страницата на Българска фондова борса;
* Представяне на информация при поискване от страна на журналисти;
* Участие на представители на АППК във форуми и мероприятия, организирани от други институции или организации.

***Контрол на приватизационните договори***

* Изготвяне на План за осъществяване на проверки на място в приватизираните дружества с цел повишаване коректността при отчитане на изпълнението, респективно констатиране на неизпълнение на поетите с приватизационните договори задължения;
* Осъществяване на контрол на място в приватизираните дружества по приватизационни договори, подлежащи на контрол;
* Изготвяне на уведомления до купувачите по приватизационните договори за предоставяне на всички отчетни документи, необходими за доказване на изпълнението на поетите с договорите задължения за 2020 г.;
* Анализ на получените отчети от купувачите и приключване с констатации на следприватизационния контрол по изпълнение на изискуемите задължения по приватизационните договори за 2019 г.;
* Събиране на писмена информация от компетентните държавни институции, доказваща изпълнението/неизпълнението на задълженията от страна на купувачите по приватизационните договори - НОИ, ЦРОЗ, Централен депозитар, Агенция по вписванията, РИОСВ, ДА “ДР и ВВЗ”, КЕВР и др.;
* Приключване с констатации на контрола по изпълнение на изискуемите задължения по приватизационните договори;
* Предложения за начисляване на неустойки;
* При постъпило искане и след извършена проверка, издаване на удостоверение по чл. 22 б от ЗПСК за изплатена цена и при поискване за изпълнение на други задължения;
* При постъпило искане и след извършена проверка, издаване на удостоверение по чл.78, ал. 2 от Закона за държавната собственост за липса на задължения, произтичащи от неизпълнение на договор за приватизационна продажба.

***Независим външен контрол на изпълнението на концесионни договори, включени в одобрения от Министерски съвет Годишен план за 2021 година***

* Изготвяне на график за осъществяване на контрол на концесионни договори, включени в Годишния план за 2021 г.;
* Извършване на планови проверки на изпълнението на концесионни договори включени в Годишния план;
* Изготвяне на проект за Годишен план за извършване на независим външен контрол на определени концесионни договори за 2022 г. и внасянето му за одобрение от Министерски съвет;
* Изготвяне на доклади с резултатите от осъществения независим външен контрол на определени концесионни договори, съгласно одобрения Годишен план за 2021 г.;
* Извършване на извънредни проверки на изпълнението на концесионни договори при възлагане от Координационния съвет по концесиите.

***Правно осигуряване на дейността на АППК***

* Осъществяване на правна помощ и съдействие при изпълнението на функциите на Агенцията като координационно звено по ЗПП.
* Ефективно и навременно осъществяване на процесуално представителство дела, по които Агенцията е ответник с цел предотвратяване на неблагоприятни последици, свързани със заплащането на обезщетения и разноски;
* Осъществяване на навременни действия по предявяване по съдебен ред на претенциите на Агенцията в случаите на констатирано неизпълнение на задълженията по приватизационни договори и на задълженията по концесионни договори, както и тяхното обезпечаване.
* Осигуряване на активност при образуването на изпълнителни дела, както и в рамките на вече започналите изпълнителни производства чрез своевременното и ефективно използване на принудителните способи за изпълнение, като се стимулира използването на всички законови възможности за събиране на вземанията на Агенцията, включително чрез сключване на спогодби за изплащане на дълга;
* Своевременно събиране на съдебни книжа, вписване на обезпечителни заповеди, издадени по молби от АППК, снабдяване с изпълнителни листа в полза на АППК и предприемане на действия за образуване на изпълнително производство;
* Своевременно предявяване на вземанията на АППК в производство по несъстоятелност или ликвидация на купувачите по приватизационните договори, както и по отношение на приватизирани дружества в случаите на вписано обезпечение;
* Осигуряване на законосъобразно осъществяване на контрол върху концесионните договори, определени в Годишния план и в случаи на извънредни проверки, възложени от Координационния съвет по концесиите;

**РАЗХОДИ ЗА ДЕЙНОСТТА**

АППК е второстепенен разпоредител с бюджет по бюджета на Министерство на икономиката (МИ). Бюджетът за 2021 г. на Агенция за публичните предприятия и контрол, утвърден от министъра на икономиката е до размер на 3 904 000 лв. *(писмо с изх. № 91-00-24/20.01.2021 г. на МИ).*

В рамките на 33,46 % от бюджетните разходи или до 1 306 200 лв. са средствата за осигуряване на дейностите, извършвани от АППК по приватизация, следприватизационен контрол, процесуално представителство и за изпълнението на функциите на звено, осъществяващо координацията на държавната политика по отношение на публичните предприятия съгласно ЗПП.

Средствата за дейността по контрол на концесионни договори са планирани до размер на 300 000 лева, съгласно одобрена от министъра на финансите План-сметка за разходите за концесионна дейност на МИ/АППК за 2021 г., изготвена на основание чл. 155, ал. 3 и ал. 4 от ЗК *(писмо с изх. № 04-17-39/19.02.2021 г. на МФ).*

# ИЗПОЛЗВАНИ СЪКРАЩЕНИЯ

АППК Агенция за публичните предприятия и контрол

ЗПСК Закон за приватизация и следприватизационен контрол

ЗПП Закон за публичните предприятия

ППЗПП Правилник за прилагане на Закона за публичните предприятия

ОИСР Организация за икономическо сътрудничество и развитие

ЗК Закон за концесиите

МФ Министерство на финансите

МИ Министерство на икономиката

НОИ Национален осигурителен институт

ЦРОЗ Централен регистър на особените залози

РИОСВ Регионална инспекция по околната среда и водите

ДА „ДР и ВВЗ“ Държавна агенция „Държавен резерв и военновременни запаси“

КЕВР Комисия за енергийно и водно регулиране